अम्ब-में पहलें आखेया ऐ जे कंढी जनेहे रसीले अम्ब कुतै नीं होङन। ए बूटा बड़ा मांगलिक गिनेया गेआ ऐ। यज्ञें च यज्ञमाला एदे पत्रें थमां गै बनदी ऐ तें उस मंडप दी शोभा बधान्दी ऐ। कंढ़ी च खास करी खड्डें नालें दे कण्ढै एदे बूटे बड़े गै सरोखड़ ते झोंगरे मिलेद न। इस गी चेत्रै च खौर पौंदा ऐ जेदे पर कोयल मस्त रौंह्दी ऐ। तें अपने पंचम सुरै च गांदी फिरदी ऐ। एदे अम्ब पक्कने पर चूप्पे जंदे न। कच्चे फलें दा छच्चा, अम्बचूर, चार मुरर्ब्बा आम बरतोन्दा ऐ। पक्के फलें गी नचोड़ियै अम्बपापड़ बनाए जंदे न जेड़े बड़ी स्वादली ते नभानी-मठाई गिनी जंदे न। एदी लक्कड़ी अमारती कम्में, पहियां तख्तियां बनाने दे इलावा लक्कड़ी-साफ नरम तें हलकी होने करी, Pack Material (पेटियां बनाने) दे कम्म बी औंदी ऐ। एदी घनी छां होने कारण पन्यासें, पड़ायें पर एदें बूटे आम लाए जन्दे न। एदे बूटे प्यून्दी आम मिलदे न जेड़े बागें च आम लाए जन्दे न। तें मंडियें च एदे फलें दे ढेर आई लगदे न। जिनें गी दिक्खियै हर कुसै अपना खीसा ढिल्ला करना पेई जन्दा ऐ। मिट्ठे अम्ब ते दूध दिनें च गै सेह्त इन्नी ठीक करी दिंदे न जे शायद गै कोई ताकतवर दुआई बी करदी होग। एदे बूटे पत्तझड़ ‘च बी नंगे नेईं हुन्दे।